**МЕСЯЦА ДЕКЕМВРИА В 26-Й ДЕНЬ**

**СОБОР ПРЕСВЯТЫЯ БОГОРОДИЦЫ**

**И ПРЕПОДОБНОМУЧЕНИКА ИСААКИЯ ОПТИНСКАГО**

ВЕДОМО БУДИ, ЯКО АЩЕ ПРИЛУЧИТСЯ ХРАМ преподобномученика Исаакия, кроме недели. На вечерни поем, *Блажен муж,* 1-й антифон. На *Господи, воззвах,* стихиры праздника 4 и храма 4, *Слава:* храма, *И ныне:* праздника. Вход, прокимен великий и чтения, храму, 3. Ектения: *Рцем вси.* На литии стихира праздника, и храма святаго, *Слава:* храма, *И ныне:* праздника. По Трисвятом, тропарь храма, *Слава и ныне:* праздника, и отпуст. На утрени: на *Бог Господь,* тропарь праздника дважды, *Слава:* храма, *И ныне:* праздника. По кафисмах седальны праздника, и чтение. По полиелее седальны вси храму, и чтение жития преподобномученика. Степенна, первый антифон 4-го гласа. Прокимен, Евангелие и стихира по 50 псалме — храма, и прочее. Канон праздника первый, со ирмосом, на 4, и вторый канон праздника, на 4, и храма, на 6. Катавасия праздника, от обою канону. По 3-й песни, кондак Собора Пресвятыя Богородицы: *Иже прежде денницы,* и икос, и седален храма, *Слава и ныне:* праздника. По 6-й песни, кондак храма и икос, и чтем Пролог. На 9-й песни *Честнейшую* не поем. Светилен храма, дважды, *Слава и ныне:* праздника. На хвалитех, стихиры праздника 3 и храма 3, *Слава:* храма, *И ныне:* праздника, глас 2: *Днесь Христос в Вифлееме.* Славословие великое, и прочая служба на утрени и на литургии, празднику и храму.

В той же день вечером, на *Господи, воззвах,* стихиры храма 3, и первомученика Стефана 3, *Слава:* храма, *И ныне:* праздника. Вход, прокимен дня. На стиховне стихиры праздника, со стихи их, *Слава:* храма, *И ныне:* праздника. По Трисвятом, тропарь храма, *Слава:* первомученика Стефана, *И ныне:* праздника. И тако отдается вечерняя служба храма.

АЩЕ ЛИ В НЕДЕЛЮ ПО РОЖДЕСТВЕ ХРИСТОВЕ ХРАМ СЛУЧИТСЯ преподобномученика Исаакия, в субботу на малей вечерни стихиры воскресны и Богородице, по обычаю. На велицей вечерни поем *Блажен муж,* кафизма вся. На *Господи, воззвах,* стихиры воскресны 3, и праздника 4, и храма 3. *Слава:* храма, *И ныне:* праздника. Вход, прокимен дня, чтения храма. Ектения: *Рцем вси.* На литии, стихиры храма и праздника, *Слава:* храма, *И ныне:* праздника. На стиховне, стихиры воскресны, *Слава:* храма, *И ныне:* праздника. На благословении хлебов тропарь храма дважды и праздника единожды, и *Буди имя Господне* трижды, и чтение жития преподобномученика. На утрени: на *Бог Господь* тропарь воскресен дважды, *Слава:* храма, *И ныне:* праздника. По кафисмах, седальны воскресны и богородичны их, и чтение во Евангелии Толковом. Полиелей, тропари по непорочных, ипакои гласа и седальны вси храма святаго, и чтение. Степенна и прокимен гласа, Евангелие утреннее воскресное по ряду, *Воскресение Христово видевше* и прочая. Канон воскресен со ирмосом на 4, и праздника первый канон на 4, и храма святаго на 6. Катавасия праздника, оба лика вкупе. По 3-й песни кондак праздника и икос, и седален храма, *Слава и ныне:* праздника, и чтение. По 6-й песни кондак храма и икос, и чтем Пролог. На 9-й песни поем *Честнейшую.* Светилен воскресен, *Слава:* храма, *И ныне:* праздника. На хвалитех, стихиры воскресны 4 и храма 4, со стихи его. *Слава:* Собора Пресвятыя Богородицы, *И ныне:* *Преблагословена еси.* По славословии великом, тропарь воскресен и прочая, и отпуст. На литургии блаженна гласа на 4, и праздника, песнь иже прилучится, на 4, и храма, песнь 6-я, на 4. По входе тропари: воскресен и праздника, и храма, *Слава:* кондак храма, *И ныне:* кондак праздника: *Иже прежде денницы.* И прочая служба на литургии — Собору Пресвятыя Богородицы и храма.

В тойже день вечерню поем храму и святому рядовому, якоже прежде явлено. А святым праведным Давиду, Иосифу и Иакову службу поем, егда настоятель разсудит.

АЩЕ ЛИ НЕСТЬ ХРАМА преподобномученика Исаакия, поем службу его, егда изволит екклесиарх. Аще ли в попразднство, зри якоже указано первомученику Стефану, месяца декемвриа в 27-й день (сие без полиелеа, аще ли же с полиелеем, зри главу под 11 января, преподобному Феодосию Великому в попразднство Крещения Господня). Аще ли же вне попразднства, поем ему с богородичны, иже на ряду указаны суть.

НА ВЕЛИЦЕЙ ВЕЧЕРНИ

Блажен муж: 1-й антифон.

На Господи, воззвах: стихиры праздника 4

и преподобномученика на 4, глас 6:

*ЗРИ: аще вне попразднства, поем все стихиры святаго, по дважды.*

Преславно совершив крестоношения путь,/ постнически подвизався,/ по образу прежде бывших отцев/ вся плотская мудрования Духу повинул еси,/ сердце молитвою просветив/ и образ быв стаду твоему,/ еже не дал еси в снедь безбожным врагом,/ душу свою за овцы полагая:/ темже венчался еси победы венцем/ Живоначальною дланию,/ преподобномучениче Исаакие.

Днесь тобою хвалится Оптинский собор,/ имуще тя добля страдальца и исповедника,/ крестом бо гордыню диаволю посрамил еси/ и, верою безбожных шатания низлагая,/ высоты ангельския достигл еси/ и Оптинским отцем преславно сочетался еси,/ венценосче Исаакие,/ новомучеников Церкве Русския славо.

Яко звезда, возсиял еси в нощи,/ тьму безбожия прогоняя,/ и иноком путь светозарный указал еси,/ ризу же червлением крове своея украсив,/ дерзновенно ко Владыце вшел еси/ и Пресущественному поклонился еси,/ раны исповедническия, яко дары, нося,/ темже молися Христу,/ даровати Отечеству нашему/ мир и велию милость.

Преславно прешед, преподобне отче,/ в место селения дивнаго,/ даже до дому Божия дошел еси/ во гласе радования и шуме празднующих./ Темже убо блаженна земля, кровьми твоими напоенная,/ блаженна же и обитель, на тя уповающая:/ любовию бо Сына Девыя истаяваемь,/ молишися о чтущих память твою,/ Исаакие приснопамятне.

Слава, глас 8:

Велий день нынешняго торжества:/ Оптина пустынь в виссон святых одевается/ и багряницею мучеников украшается,/ прославляющи преподобномученика Исаакия,/ иже, законно подвизався/ и власть безбожную мужественне обличив,/ всебогатыя дары Христу принесе,/ раны огнеопальныя на телеси своем,/ яко жертва всесожжения./ Ныне же Тому молится прилежно,/ еже избавити стадо Его от муки вечныя,/ мир глубокий даровати Церкви Русской/ и Отечеству нашему на враги победу.

И ныне:

ЗРИ: аще ли поеши службу святаго во ин день попразднства, стихира праздника яже прилучится. Аще ли вне попразднства, богородичен первый осмаго гласа: *Царь Небесный:* Аще ли же храм преподобномученика Исаакия и поеши службу ему в самый день 26 декемвриа, на *И ныне:* пой стихиру сию, глас 6:

Слава в Вышних Богу,/ и на земли мир,/ днесь восприемлет Вифлеем/ Седящаго присно со Отцем,/ днесь ангели Младенца рожденнаго боголепно славословят:/ слава в Вышних Богу/ и на земли мир,/ в человецех благоволение.

Вход.

*ЗРИ: аще храм преподобномученика Исаакия и поеши службу ему в самый день 26 декемвриа, прокимен великий, глас 7: Кто Бог велий, яко Бог наш: Аще ли же ни, прокимен дня.*

И чтения три мученическая: 1. Тако глаголет Господь: 2. Праведных души в руце Божией: 3. Праведник, аще постигнет скончатися:

На литии стихира праздника и преподобномученика, глас 1:

Кая польза человеку,/ аще приобрящет мир весь,/ но душу свою оттщетит;/ тако рече Господь Спаситель,/ и не послушаша Бога премудрии и разумнии,/ и осуетишася помышлением своим,/ царствие безпечальное на земли устроити уповающе./ Ты же, преподобне Исаакие,/ яко младенец, внял еси свету разума/ и Христу последовал еси,/ не оставив креста своего,/ но вкупе с новомученики на голгофу возшед/ и чашу Христову испив,/ ныне зриши лице Божие/ и молишися о душах наших.

Слава, глас 2:

Егда прииду и явлюся лицу Божию?/ Душа моя желает к Тебе, Господи, яко елень, на источники,/ сице взывал еси, Исаакие терпеливодушне,/ и смерть приял еси, радуяся./ Темже благодарит Бога обитель Оптинская/ и тебе достойно ублажает, всехвальне,/ со всеми верно пострадавшими,/ кровьми бо вашими спастися веруем.

И ныне:

*ЗРИ: аще ли поеши службу святаго во ин день попразднства, стихира праздника яже прилучится. Аще ли вне попразднства, богородичен втораго гласа: О чудесе новаго: Аще ли же храм преподобномученика Исаакия и поеши службу ему в самый день 26 декемвриа, на И ныне: пой стихиру сию, глас тойже:*

Велие и преславное чудо совершися днесь:/ Дева раждает, и утроба не истлевает;/ Слово воплощается, и Отца не отлучается;/ ангели с пастырьми славят,/ и мы с ними вопием:/ слава в Вышних Богу, и на земли мир.

На стиховне стихиры праздника.

*ЗРИ: аще ли поеши службу святаго вне попразднства, стихиры святаго, глас 2:*

Терпя потерпел еси Господа, преподобне,/ и услыша молитву твою Господь/ и вложи во уста твоя новую песнь,/ Богу нашему пение Небесное,/ но и нас не забуди посещати, отче Исаакие:/ сие бо дадеся мученическим душам,/ зде бываемая разумно зрети,/ помогати и молитися за ны,/ да подаст Господь обители Оптинской/ мир и велию милость.

*Стих:* Возлюбите Господа, вси преподобнии Его,/ яко истины взыскает Господь.

Приидите, паки возрадуемся Господеви,/ в рабех Своих настоящую тайну сказующу:/ како всехвальный Исаакий,/ любовию Христовою распаляемь/ и силою Того всемощне укрепляемь,/ врага безбожнаго препобеждает,/ восходя с людьми Божиими в радости на Небеса,/ и прославляя Отроча младо,/ Бога Превечнаго.

*Стих:* Мужайтеся, и да крепится сердце ваше,/ вси уповающии на Господа.

Паствити паству Свою Господь предустави тя,/ Исаакие, отче наш,/ Един плотию от Девы рождейся/ и выну прославляяй святыя Своя:/ ты же, зря обитель твою от безбожных разоряему,/ прежде мучения мученик явился еси,/ но, верою вся преподобно претерпев,/ Самою Богородицею Христу привелся еси,/ светом разума осияваемь.

Слава, преподобномученика, глас 5:

Краснейшее прозябение Оптины пустыни,/ новомучеников благовонный цвете,/ страстотерпче Исаакие,/ днесь приемлеши от Богородицы венец нетленный,/ принося твоя страдания,/ яко драгоценное приношение,/ в яслех Лежащему и пеленами Повитому,/ нас ради Младенца зрак восприемшему,/ Единому Многомилостивому.

И ныне:

*ЗРИ: аще поеши службу святаго во ин день попразднства, стихира праздника яже прилучится. Аще ли вне попразднства, богородичен пятаго гласа: Храм и дверь еси: Аще ли же храм преподобномученика Исаакия и поеши службу ему в самый день 26 декемвриа, на И ныне: пой стихиру сию, глас тойже:*

Волсви, персидстии царие,/ познавше яве на земли рождшагося Царя Небеснаго,/ от светлыя звезды водими,/ достигоша в Вифлеем, дары носяще избранныя,/ злато и ливан, и смирну/ и, падше, поклонишася,/ видеша бо в вертепе/ Младенца лежаща безлетнаго.

Тропарь, глас 1:

От юности Бога взыскал еси,/ преподобномучениче Исаакие,/ старцем Оптинским поревновавый,/ креста своего николиже оставил еси,/ темже ныне с новомученики Церкве Русския водворяешися,/ мы же тебе с любовию вопием:/ слава Давшему тебе крепость,/ слава Венчавшему тя,/ слава Подающему тобою нам исцеления.

Слава и ныне, праздника. Аще ли же вне попразднства, богородичен по гласу.

НА УТРЕНИ

По кафисмах седальны праздника.

*ЗРИ: аще ли поеши службу святаго вне попразднства, седальны святаго:*

По 1-м стихословии седален преподобномученика, глас 1:

Верно сошедшеся днесь, мучениколюбцы, видите подвиги преславныя и паче ума, преподобный бо Исаакий, на смерть дерзнув, посрами врага и клевреты его. Темже ныне на Небеси со Ангелы прославляет Отроча Младо и Матерь Превечнаго Бога.

Слава, и ныне, Богородичен, глас тойже:

Пророцы проповедаша, апостоли научиша, мученицы исповедаша, и мы веровахом Тя Богородицу воистинну сущую. Темже и величаем Рождество Твое, Пречистая.

По 2-м стихословии седален преподобномученика, глас 4:

С веселием ныне празднуем подвигов твоих память, Исаакие, мучения бо ради временнаго, вечнующую пищу восприял еси, яко воздаяние богатное.

Слава, и ныне, Богородичен, глас тойже:

Божественная лествица еси, Богородице, юже виде Иаков, Тобою бо сниде Бог, вознося нас. Того прилежно моли со святыми, еже ущедрити ны.

Величание:

Величаем тя,/ преподобномучениче Исаакие,/ и чтим подвиги и страдания твоя,/ яже за Христа/ претерпел еси.

Псалом избранный:

Весть Господь путь праведных и путь нечестивых погибнет.

Работайте Господеви со страхом и радуйтеся Ему с трепетом.

Ты же, Господи, Заступник мой еси, Слава моя и возносяй главу мою.

Помилуй мя, Господи, яко немощен есмь,

Исцели мя, Господи, яко смятошася кости моя.

Отступите от мене вси делающии беззаконие, яко услыша Господь глас плача моего.

Господи, Боже мой, на Тя уповах, спаси мя от всех гонящих мя и избави мя.

Помощь моя от Бога, спасающаго правыя сердцем.

Да уповают на Тя знающии имя Твое, яко не оставил еси взыскающих Тя, Господи.

Ты, Господи, сохраниши ны и соблюдеши ны от рода сего и во век.

По полиелеи седален преподобномученика, глас 8:

Препрославлен и предивен еси во святых Твоих, Господи Боже наш, яко уверил еси обетование Твое на Исаакии блаженнем и на преславней дружине его, иже страданий никакоже убоявшеся, крепостию своею немощь безбожных и лжу обличиша, ныне же, во Твоей славе предстояще, молятся о душах наших.

*ЗРИ: аще поеши службу в попразднство, приложи и седальна два святаго, яже по кафисмах:*

Слава, и ныне, праздника, глас тойже:

Приидите, видим, вернии, где родися Христос, последуем прочее, аможе идет звезда с волхвы, восточными цари; Егоже Ангели поют непрестанно тамо, пастырие свиряют песнь достойную, слава в Вышних, глаголюще, днесь в вертепе Рождшемуся от Девы и Богородицы в Вифлееме Иудейстем.

*ЗРИ: Аще ли же вне попразднства, Богородичен, глас тойже:*

Без семене зачатся, Всенепорочная, Бог Слово во утробе Твоей и происходит таинственно. Того моли о рабех Твоих присно, спастися душам нашим.

Степенна, 1-й антифон 4-го гласа. Прокимен, глас 4: Честна пред Господем/ смерть преподобных Его. Стих: Что воздам Господеви о всех, яже воздаде ми? Евангелие от Марка, зачало 37.

По 50-м псалме стихира, глас 6:

Блажен еси мучениче преподобне,/ учениче Христа Бога нашего,/ преподобен убо, яко правду возлюбил и благодать приял еси,/ мученик же, яко ничтоже тебе от любве Христовы отлучи,/ якоже и глаголал еси, отче Исаакие:/ от креста моего не убегу./ И сего ради радуешися, блаженне,/ яко мзда твоя многа на Небесех,/ и молитва со дерзновением.

*ЗРИ: аще ли храм преподобномученика Исаакия и поеши службу ему в самый день 26 декемвриа, канона праздника два и святаго един. Аще ли во ин день попразднства, канон праздника един от обою, и святаго два канона, или един преподобномученику и ин святому иже прилучится. Аще ли же вне попразднства, каноны по уставу. Вторый канон преподобномученика зри в конце службы сея.*

Канон преподобномученика, глас 1.

Песнь 1

*Ирмос*: *Христос раждается – славите!/ Христос с Небес – срящите!/ Христос на земли – возноситеся!/ Пойте Господеви, вся земля,/ и веселием воспойте, людие,/ яко прославися.*

Всесовершенну и благовонну жертву принесе Тебе, Христе, Исаакий, славный новомученик Оптинский: уст исповедание, и страдальческое житие, и от безбожных заклание. И ныне песненными того увязем венцы, яко прославися.

Еще млад быв и порока удаляяся, благочестию навыкл еси и Богомладенца Христа чистым умом славословил еси, преподобне, и тако вкупе со отцем по плоти Отцу Небесному поработал еси, тем и прославися.

Яко монашествующих недвижимое основание, запинателя же сопротивных крепка, тя любовию почитаем, отче Исаакие, и в молитвах призываем верно.

Инок истинен был еси, пространнаго пути удаляяся, тесный же предпочитая, Исаакие, темже высоты мучеников и исповедников достигл еси, но и нас, чтущих тя, поминай.

Богородичен: Из Тебе, Благословенная, днесь всех Творец плотию раждается по нам и пеленами повивается, повивый море мглою, Мати Приснодево.

Песнь 3

*Ирмос*: *Прежде век от Отца рожденному нетленно Сыну/ и в последняя от Девы/ воплощенному безсеменно,/ Христу Богу возопиим:/ вознесый рог наш,/ Свят еси, Господи.*

Прежде век от Отца рожденному Господу Иисусу возжелев всем сердцем послужити, страсти привременныя отвергл еси и, во Христа облекся, ум к Тому вознесл еси, и ныне во светлостех святых, отче, пребываеши.

Божий дом ти бысть Оптина, в нейже, наставления дивных старцев мудрым сердцем восприем, воплощение Христово познал еси и славу в Вышних Богу воспевал еси. Ныне же со Безплотными, преподобне, Того славословиши.

Тридесять лет в подвизе совершив, во время смутное пастырь обители поставляешися, блаженне Исаакие, и, вверенную ти паству желая привести ко спасению, сам мучения светлостию украсился еси.

Простотою нелицемерною, образом и разумом добродетели всякия сияя, начальник достоин славному собору братии был еси, Духа благодатию водимь и молитвами отец твоих.

Богородичен: Невместимаго Содетеля вместлище была еси, Сего плотию вместивши, Всенепорочная Владычице.

*ЗРИ: Аще ли храм преподобномученика Исаакия и поеши службу ему в самый день 26 декемвриа, зде да поеши кондак и икос Собору Богородицы.*

Седален преподобномученика, глас 4:

Себе самаго в жертву от Девы рождшемуся Божию Слову принесл еси, Исаакие терпеливодушне, исповедание бо и страдания твоя паче ливана и смирны и злата явишася, темже безбожных дерзость посрамил еси и венец нетленный страданием приял еси. Молися прилежно Христу, отче преподобне, спастися душам нашим.

Слава, и ныне, праздника, глас тойже:

Начаток языков Небо Тебе принесе, лежащему Младенцу во яслех, звездою волхвы призвавый, яже и ужасаше не скиптры и престоли, но последняя нищета: что бо хуждше вертепа? Что же смиреншее пелен? В нихже просия Божества Твоего богатство, Господи, слава Тебе.

Песнь 4

*Ирмос*: *Жезл из корене Иессеова/ и цвет от него, Христе,/ от Девы прозябл еси,/ из горы, Хвальный,/ приосененныя чащи/ пришел еси, воплощся/ от Неискусомужныя, Невещественный и Боже./ Слава силе Твоей, Господи.*

Жезл игуменский, преподобне, и цвет от него, мучениче, прозябение венца страдальческаго, блаженнаго уста предрекают, тебе пришедшу во обитель Оптину, отче Исаакие.

Невещественным чином поревновавый, в лик иноческий вчинился еси и смирение яко злато, послушание яко смирну, молитву же яко ладан, Господу рожденному от Неискусомужныя принесл еси, якоже иногда волсви.

Настоятель премудрый Оптины пустыни, стена нерушимая и столп крепок явился еси людем гонимым и граду всему, егда наста година лютая и недоумений время.

Аще и взят быв нуждею от обители твоея, но обители многи и чудны в селениих праведных наследовал еси, преподобне, и нам от земныя прелести избавитися помози.

Богородичен: Невещественная существа соделавый, плотию яко Человек из Тебе, Богомати, днесь раждается. Тому воспоем: слава в Вышних  
Христу Богу.

Песнь 5

*Ирмос*: *Бог Сый мира, Отец щедрот,/ Великаго Совета Твоего Ангела,/ мир подавающа, послал еси нам:/ тем, богоразумия к свету наставльшеся,/ от нощи утренююще,/ славословим Тя, Человеколюбче.*

Богомудрыми старцы просвещен, отче преподобне Исаакие, от нощи страстей изшел еси, светел словом, светел и умом явився, темже и священства честь приемлеши и славословиши присно Господа Человеколюбца.

Сотаинник старца Нектариа быв, и Анатолиа утешителя друг, всему собору Оптинскому сопричастник и венценосец блаженный ныне являешися, Небеснаго Иерусалима гражданине славный, отче Исаакие.

Звавшему усердно последовал еси, преподобне, егда тя пастыря Своим овцам устрои, послежде исповедания столп тя показа и мучения светлостию украси.

Чин богослужебный право правя, славословию смиренному братию научал еси, рек: едиными усты и единым сердцем воспоим, о братие: Слава в вышних Богу.

Богородичен: Течение ста тления, Дева бо нетленно родила есть, истлевшее человеческое естество от тли Свобождшаго.

Песнь 6

*Ирмос*: *Из утробы Иону младенца изблева морский зверь,/ якова прият;/ в Деву же всельшееся Слово/ и плоть приемшее пройде, сохраншее нетленну:/ Егоже бо не пострада истления,/ Рождшую сохрани неврежденну.*

Зверовидная уста безбожных Крестом заградил еси, поглотити хотящих Церковь Русскую, на судищи бо став, мужественне Христа исповедал еси и верныя утвердил еси, полки же монашествующих вдохновил еси, славный архимандрите Оптинский.

Бурю злобы и гонений волны мужеством души смирил еси, премудре Исаакие, темже и обитель твоя пять лет от кораблекрушения сохраняшеся, Кормчему бо вселенныя тоя водительство вручил еси, Иже и до ныне хранит ю, новомученик молитвами.

Благочестия проповедник житием своим быв, прехвальне, и нечестия немощь обличив, Исаакие, верных собрание непоколебимо утвердил еси.

Блистания добродетели твоея не терпяще собрание безбожных, в темницу тя затвориша, Исаакие, идеже на Бога упованием твоим верных сердца, якоже миром, облагоухал еси.

Богородичен: Создавый по образу Своему человека, за многое благоутробие обновляет сего, из Тебе, Дево Богомати, совершенно в того одеявся.

Кондак преподобномученика, глас 3.

Подобен: Дева днесь:

Новомучеников предивная доброто,/ венценосче Исаакие,/ страданьми твоими Оптинский собор украсися,/ уничижения бо в похвалу вменив,/ душу твою за други положил еси,/ и в место упокоения Небеснаго пришел еси/ и оттуду благословляеши/ верно чтущую тя обитель твою.

Икос:

Приидите, мучениколюбцы и Креста Господня почитателие, удивитеся подвигу премудраго Исаакия, иже, изначала предреченный крест в сердце любовию приим, распял есть страсти и похоти своя и конца вожделеннаго пути достигл есть, глаголя: не побегу от креста моего, тем бо верно вселюся в рай, отонудуже призревати буду на обитель свою.

Песнь 7

*Ирмос*: *Отроцы благочестию совоспитани,/ злочестиваго веления небрегше,/ огненнаго прещения не убояшася,/ но, посреди пламене стояще, пояху:/ отцев Боже, благословен еси.*

С богомудрыми старцы Оптинскими благочестию совоспитан, дух премудрости и страха Божия стяжал еси, Исаакие, темже и на судищи ответы богомудрыми нечестивых ужасаеши и во страданиях поеши: отцев Боже, благословен еси.

На камени твердем исповедания Христа нозе твои поставил еси , Исаакие мучениче, и, вражескаго прещения не убоявся, истинный вождь монашествующих до конца пребыл еси, единому Начальнику взывая: отцев Боже, благословен еси.

Священник Церкве Христовы благопотребен и честен быв и причастник Собора Священнаго, иже постави патриарха Тихона страдальца, сему последовал еси, Исаакие, к славе нетленней.

Якоже мученик подвизался еси, отче Исаакие, и украсил еси ликостояния преподобных, исповеданием же своим всех осиял еси. И ныне защитник нам буди.

Богородичен: Вышняго освященное Божественное селение, радуйся: Тобою бо дадеся радость, Богородице, зовущим: благословенна Ты в женах еси, Всенепорочная Владычице.

Песнь 8

*Ирмос*: *Чуда преестественнаго/ росодательная изобрази пещь образ:/ не бо, яже прият, палит юныя,/ яко ниже огнь Божества Девы,/ в Нюже вниде утробу./ Тем, воспевающе, воспоем:/ да благословит тварь вся Господа/ и превозносит во вся веки.*

В пещи скорбей и яростных гонений людие изнемогоша и поколебашася, ты же, Исаакие, исповеданием своим яко роса Небесная явился еси и верою несумненною сердца исполнил еси, еже взывати: да благословит Церковь Русская Господа и превозносит во вся веки.

Оружием крестным побеждени быша сопротивных полцы и кровию новомучеников огнь нечестия угасися: темже ныне с Небесе благодатию всеобильно орошаеши нас, Исаакие мудре, верою благословящих Господа и превозносящих Его во веки.

Отче, предстателю и молитвенниче, вождю непоколебимый Исаакие, вознеси моления чад твоих Милостивому Богу и испроси нам велию милость, начальниче мучеников Оптинских.

Простерт ум ко Единому Владыце имуще, всехвальнии, иже со Исаакием, на мучения ревностне устремистеся и, уязвляеми, вопиясте: благословите, вся дела Господня, Господа.

Богородичен: Се ныне оскуде яве от Иудова колена князь и игумен: Ты бо, Всенепорочная, родила еси, яже Тому первее уготована, чаяние языков, Христа, Емуже поем: благословите, вся дела Господня, Господа.

*ЗРИ: аще ли храм преподобномученика Исаакия и поеши службу ему в самый день 26 декемвриа, на 9-й песни Честнейшую: не поем, но поем припевы праздника, канон же преподобномученика — с припевы его. Аще ли же во ин день, поем Честнейшую:*

Песнь 9

*Ирмос*: *Таинство странное вижу и преславное:/ Небо – вертеп. Престол Херувимский – Деву,/ ясли – вместилище,/ в нихже возлеже Невместимый – Христос Бог,/ Егоже, воспевающе, величаем.*

*Величай, душе моя, новаго столпа Церкве Русския.*

В пренебесный райский чертог вшел еси, отче Исаакие досточудне, и Пресущественному и Невместимому поклонился еси, принеся скорбьми очищенное житие и сердца златый сосуд, исполнь любве, Тому единому, Егоже, воспевающе, величаем.

*Величай, душе моя, красоту Оптинскую Исаакия.*

Ликом Оптинских отцев сочетався, славне, светлости ангельския и радости святых сподобился еси, и нас причастники тоя соделай, богоблаженне отче Исаакие, аще и скудныя дары принесших, в песнех тя величающе.

*Днесь обитель Оптинская украшается кровьми своего настоятеля.*

Веселится отечество твое, отче Исаакие, и обитель, тебе воспитавшая, таковаго молитвенника тя имуще, и, яко друга Божия тя нарицающе, заступления усердно просят.

*Днесь приемлет нетленный венец Исаакий от руки Вседержителя.*

Веру Православную преподобно соблюдающе, добропобеднии, прилогом чуждаго противостате нравом мужеским и, уязвляеми телесы, победу вечную, мученицы Оптинстии, улучисте.

*Величай, душе моя, Триипостаснаго и Нераздельнаго Божества державу.*

О, мученицы и исповедницы Оптинстии, иже со Исаакием пострадавшии или ину кончину некогда восприемшии, вы есте основание наше, на немже стопы наша ныне утверждаются.

*Величай, душе моя, Честнейшую и Славнейшую Горних воинств, Деву Пречистую Богородицу.*

Богородичен: Жезл прозябла еси из корене Иессеова, Богородительнице, цвет Божества, Христа, нам рождши, Пречистая, днесь, яко Бога Невместимаго и ныне яко Младенца повиваемаго.

Светилен:

Светлыя лозы Христовы быв честная розга, многострадальне Исаакие, со страждущими взывал еси: Ты мучеников, Христе, светлое радование. *Дважды.*

Слава, и ныне, праздника:

Посетил ны есть свыше Спас наш, Восток востоков, и сущии во тьме и сени обретохом истину, ибо от Девы родися Господь.

Аще вне попразднства, Богородичен, глас тойже:

Сладость Ангелов, скорбящих Радость, христиан Предстательница, Дево Мати Господня, заступи нас и избави от мук.

На хвалитех стихиры праздника 3, аще внутрь попразднства.

И преподобномученика 3, глас 6:

Поругания и изгнания достойно претерпев,/ благозвания мученическаго сподобился еси, Исаакие,/ и в темничнем вертепе от безбожных заключен,/ Духа благодатию помышление просветил еси,/ и мужески болезни понес,/ кровию своею прославил еси Едину Богородицу,/ рождшую Христа Царя.

Приидите, монашествующих сословие,/ прославим Исаакия блаженнаго,/ небожителя славнаго и мученика,/ воина Христова добропобеднаго,/ иже, узы темничныя и мучения тяжкая претерпев,/ лютую смерть от безбожных приял еси./ Сего ради ныне со всеми святыми/ Престолу Святыя Троицы предстоит/ и жертву хваления возсылает.

Крепость твоя и пение твое Господь/ и исповедание Того бысть тебе во спасение,/ Исаакие терпеливодушне,/ правостию бо сердца и верою возвысився,/ на вольную смерть дерзнул еси/ и кровь свою за Христа пролиял еси./ Темже и состарадальцы твои/ простирают ваиа тебе и глаголют:/ благословен грядый,/ Рождество Христово страданьми почтити.

Слава, преподобномученика, глас 8:

Днесь собор отцев Оптинских/ благочестно прославляет Богородицу/ и рожденному от Нея Богомладенцу Христу,/ яко царие персидстии, ладан благохваления приносят,/ паче же злата аравийска/ житие преподобномученика Исаакия,/ в горниле скорбей и огнем гонений очищенное,/ и смерть того и страдания,/ паче смирны тленныя./ С нимиже и мы вопием:/ Человеколюбче Господи,/ не отвержи нас от лица Твоего/ и даруй нам мир и велию милость.

И ныне:

*ЗРИ: аще поеши службу святаго во ин день попразднства, стихира праздника яже прилучится. Аще ли вне попразднства, богородичен, глас осмый: Владычице, приими: Аще ли же храм преподобномученика Исаакия и поеши службу ему в самый день 26 декемвриа, на И ныне: пой стихиру сию, глас 2:*

Днесь Христос в Вифлееме раждается от Девы;/ днесь Безначальный начинается,/ и Слово воплощается./ Силы Небесныя радуются,/ и земля с человеки веселится; / волсви Владычице дары приносят,/ пастырие рожденному дивятся./ Мы же непрестанно вопием:/ слава в вышних Богу, и на земли мир,/ в человецех благоволение.

Славословие великое.

Тропарь святого, *Слава: И ныне:* праздника

(аще же вне попразднства, Богородичен по уставу) и отпуст

НА ЛИТУРГИИ

служба праздника и преподобномученика

НА МОЛЕБНЕМ ПЕНИИ

или на утрени по первом каноне, аще служба совершается не 26 декемвриа, а во ин день, ин канон преподобномученику Исаакию,глас 4

Песнь 1

*Ирмос*: *Моря чермную пучину/ невлажными стопами/ древний пешешествовав, Изриаль/ крестообразныма Моисеовыма рукама/ Амаликову силу в пустыни победил есть.*

Яко монашествующих недвижимое основание, запинателя же сопротивных крепка, тя любовию почитаем, отче Исаакие, и в молитвах призываем верно.

Инок истинен был еси, пространнаго пути удаляяся, тесный же предпочитая, Исаакие, темже высоты мучеников и исповедников достигл еси, но и нас, чтущих тя, поминай.

Богородичен: Пламеноносная клеще, юже Исаиа виде иногда, Богородительнице, вещественныя страсти сердца моего попали и до конца потреби.

Песнь 3

*Ирмос*: *Лук сильных изнеможе,/ и немощствующии препоясашася силою,/ сего ради утвердися в Господе сердце мое.*

Тридесять лет в подвизе совершив, во время смутное пастырь обители поставляешися, блаженне Исаакие, и, вверенную ти паству желая привести ко спасению, сам мучения светлостию украсился еси.

Простотою истинною, образом и разумом всякия добродетели сияя, начальник достоин славному собору братии был еси, благодатию водимь и молитвами отцев твоих.

Богородичен: Матеролепно питаеши Питателя всех, о Дево, и носиши Сего во объятиях, Чистая, всяческая рукою носящаго.

Песнь 4

*Ирмос*: *Вознесена Тя видевши Церковь на Кресте,/ Солнце Праведное,/ ста в чине своем,/ достойно взывающи:/ слава силе Твоей, Господи.*

Настоятель премудрый Оптины пустыни, стена нерушимая и столп крепок явился еси людем гонимым и граду всему, егда наста година лютая и недоумений время.

Аще и взят быв нуждею от обители твоея, но обители многи и чудны в селениях праведных наследовал еси, преподобне, и нам от земныя прелести избавитися помози.

Богородичен: Научися Духом пророческий преславный лик, яже паче ума Твоей тайне, Богородице, и различнообразно сию предначертает священными образы, ихже сбытие светло зрим.

Песнь 5

*Ирмос*: *Ты, Господи, мой Свет,/ в мир пришел еси,/ Свет Святый, обращаяй/ из мрачна неведения/ верою воспевающия Тя.*

Звавшему усердно последовал еси, преподобне, егда тя пастыря своим овцам устрои, послежде исповедания столп тя показа и мучения светлостию украси.

Украшен благоуханными добродетельми и плоды духовныя принося, шипок дивный явился еси вертограда Оптинскаго, объемлемь же огнем мучения, яко жертва благоугодная Богови принесл ся еси.

Богородичен: Яко трапеза, Хлеб вмещаеши тайный, от Негоже ядше, нектому алчем, Всепетая, ведущии Тя Родительницу Христа и Питательницу яко воистинну всех Бога.

Песнь 6

*Ирмос*: *Пожру ти со гласом хваления, Господи,/ Церковь вопиет Ти,/ от бесовския крове очищшися/ ради милости от ребр Твоих/ истекшею Кровию.*

Благочестия проповедник житием своим быв, прехвальне, и нечестия немощь обличив, Исаакие, верных собрание непоколебимо утвердил еси.

Смирения твоего не терпяще собрание безбожных, в темницу тя затвориша, Исаакие, идеже упованием верных сердца облагоухал еси.

Богородичен: Даниил Тя гору великую Духом зря, Богородице, от неяже камень отсечеся, Сын Твой, доныне сокрушаяй безбожия истуканы молитвами возлюбльших Тя преподобномученников.

Песнь 7

*Ирмос*: *Спасый во огни авраамския Твоя отроки/ и халдеи убив,/ яже Правда праведно уловляеше,/ препетый Господи, Боже отец наших,/ благословен еси.*

Священник Церкве Христовы благопотребен и честен быв и причастник Собора Священнаго, иже постави патриарха Тихона страдальца, сему последовал еси, Исаакие, к славе нетленней.

Якоже мученик подвизался еси, отче Исаакие, и украсил еси ликостояния преподобных, исповеданием же своим всех осиял еси. И ныне защитник нам буди.

Богородичен: Помилуй нас, Чистая, помилуй, ибо от дел отнюд несть нам спасения, темже верою теплою к Тебе вопием: помилуй рабы Твоя.

Песнь 8

*Ирмос*: *Избавителю всех, Всесильне,/ посреде пламене благочествовавшия,/ снизшед, оросил еси/ и научил еси пети:/ вся дела, благословите, пойте Господа.*

Отче, предстателю и молитвенниче, вождю непоколебимый Исаакие, вознеси моления чад твоих Милостивому Богу и испроси нам велию милость, начальниче мучеников Оптинских.

Простерт ум ко Единому Владыце имуще, всехвальнии, иже со Исаакием, на мучения ревностне устремистеся и, уязвляеми, вопиясте: благословите, вся дела Господня, Господа.

Богородичен: Егда восхощет душа моя от окаяннаго моего телесе разлучатися, невидимых враг ловительства избави мя, Богоневестная.

Песнь 9

*Ирмос*: *Ева убо недугом преслушания/ клятву вселила есть;/ Ты же, Дево Богородице,/ прозябением чревоношения мирови Благословение процвела еси./ Тем Тя вси величаем.*

Веселится отечество твое, отче Исаакие, и обитель, тебе воспитавшая, таковаго молитвенника тя имуще, и, яко друга Божия тя нарицающе, заступления усердно просят.

Веру Православную преподобно соблюдающе, добропобеднии, прилогом чуждаго противостате нравом мужеским и, уязвляеми телесы, победу вечную, мученицы Оптинстии, улучисте.

О, мученицы и исповедницы Оптинстии, иже со Исаакием пострадавшии или ину кончину некогда восприемшии, вы есте основание наше, на немже стопы наша ныне утверждаются.

Богородичен: Воистинну по достоянию воспети Тя не можем, Мати Дево, обаче молчанием чтуще, почитаем несказанное, еже на Тебе, содеянное таинство.